Den danske Formel 1-kører Kevin Magnussen fortsætter med at imponere i denne sæson. Søndag blev det således til en femteplads i Bahrains grandprix.

Placeringen indbringer danskeren ti point, hvilket er Magnussens første point i denne sæson.

Det er Kevin Magnussens bedste resultat siden oktober 2014, hvor han også blev nummer fem i grandprixet i Sotji.

Samme år sluttede Magnussen på podiet i Melbourne.

Sebastian Vettel (Ferrari) vandt løbet i Bahrain, hvor Magnussen startede som nummer seks.

Slutplaceringen som nummer fem tangerer Haas' bedste resultat nogensinde.

Magnussen var langt bedre end teamkollega Romain Grosjean, som sluttede uden for pointene.

/ritzau/